རིག་གནས་མེད་པའི་གླུ་བ་དེ་ནི་ཁ་གདངས་ཤེས་པ་ཙམ་དང༌།རིག་གནས་མེད་པའི་གླུ་བ་ནི་གླུ་ལེན་ཤེས་པ་ཙམ་རེད།དེ་བས་གླུ་བ་མང་ཡང་ཕན་པ་མེད་ལ།གླུ་མང་དུ་བླངས་ཀྱང་སྙིང་བོ་མེད་པས་མི་རིགས་ཀྱི་རིག་གནས་ལ་སྦྱོང་བ་ནི་མི་རིགས་གླུ་བ་ཞིག་ལ་མཚོན་ན་ངེས་པར་དགོས་པ་ཞིག་ཡིན་པས།སློབ་སྦྱོང་དང་སློབ་སྦྱོང༌།ད་དུང་སློབ་སྦྱོང་བྱ་དགོས་པ་ནི་ཆེས་མེད་དུ་མི་རུང་བ་ཞིག་རེད།དེ་ནི་གླུ་བ་ཚད་ལྡན་ཞིག་འབྱུང་བའི་ཆེད་དུ་གླུ་ཡིས་མི་རིགས་ལ་ཞབས་འདེགས་ཞུ་བའི་ཆེད་དུ།ད་ལྟའི་རྣམ་གཡེང་རྩེད་འཇོའི་གླུ་འདི་སྲོག་དང་ལྡན་པའི་གླུ་ཞིག་ཏུ་འགྱུར་བ་དང༌།ཇ་ཁའི་ཆང་ཁའི་གླུ་གར་འདི་མི་རིགས་ཀྱི་ངར་ཤུགས་སུ་བསྒྱུར་བ།ད་ལྟའི་འདོད་ལྡན་ཡ་མ་ཟུང་གི་གླུ་འདི་རིག་གནས་ཀྱི་སྲོག་དང་ལྡན་པར་བསྒྱུར་བ་ནི་ཚད་མཐོན་པོའི་མིག་གིས་གླུ་ལ་བལྟས་ནས་བཤད་པ་ཡིན་ནོ།།